Preben Bang Henriksen (V) er positiv overfor den nye ministerrokade, der hverken kaldte på flere eller færre nordjyder.

Eva Kjer Hansen, Jakob Ellemann-Jensen og Tommy Ahlers er de nye ministre i VLAK-regeringen, og dermed blev der ikke udvidet med nordjyske ministre i denne omgang. De tre nye ministre tager over efter, at Søren Pind (V) og Esben Lunde Larsen (V) tirsdag offentliggjorde, at de stopper som henholdsvis uddannelses- og forskningsminister samt miljø- og fødevareminister. - Der blev hverken flere eller færre nordjyske ministre, men vi fik to ualmindelig driftssikre i form af Eva Kjer Hansen og Jakob Ellemann Jensen, det er jeg rigtig glad for, siger Preben Bang Henriksen. Eva Kjer Hansen bliver minister for fiskeri, ligestilling og nordisk samarbejde har været folketingsmedlem siden 1990 og har været minister ad flere omgange. Dog måtte hun trække sig som miljø- og fødevareminister i 2016 efter en strid med særligt Det konservative Folkeparti om den omdiskuterede landsbrugspakke. Jakob Ellemann-Jensen afløser Esben Lunde Larsen som miljø- og fødevareminister. Han har ikke været minister før men har været politisk ordfører for Venstre siden 2015. Et helt nyt ansigt i politik er Tommy Ahlers, der afløser Søren Pind som uddannelses- og forskningsminister. Han er iværksætter og måske mest kendt fra DR-programmet 'Løvens Hule'. Et indspark som den nordjyske venstrepolitiker Preben Bang Henriksen ser frem til. - Allermest tilfreds er jeg dog med, at der er blevet plads til en rigtig erhvervsmand. Den type er desværre generelt en mangelvare på Christiansborg. I Tommy Ahlers får vi en succesfuld iværksætter, der ved, hvad det betyder at stifte og drive en erhvervsvirksomhed og ikke mindst selv have bagdelen på kogepladen. Det glæder jeg mig til, siger han.